FI Euroopan unionin virallinen lehti L 302/53

KOMISSION TÄYTÄNTÖÖNPANOPÄÄTÖS,

annettu 8 päivänä marraskuuta 2013,

Portugalissa sijaitsevalla sinisorsia pitävällä tilalla toteutettavan matalapatogeenista lintuinfluenssaa koskevan ennalta ehkäisevän rokotussuunnitelman hyväksymisestä ja tietyistä sinisorsien ja niistä saatujen tuotteiden siirtämistä koskevista säännöksistä

(tiedoksiannettu numerolla C(2013) 7310)

(Ainoastaan portugalinkielinen teksti on todistusvoimainen)

(2013/651/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (1) ja erityisesti sen 57 artiklan 2 kohdan,

sekä katsoo seuraavaa:

(1) Direktiivissä 2005/94/EY säädetään, että jäsenvaltioiden on varmistettava, että rokottaminen lintuinfluenssaa vastaan kielletään niiden alueella lukuun ottamatta tapauksia, joissa suoritetaan hätärokotuksia tai ennalta ehkäiseviä rokotuksia kyseisen direktiivin IX luvun asianomaisissa jaksoissa säädettyjen ehtojen mukaisesti.

(2) Direktiivin 2005/94/EY IX luvun 3 jaksossa säädetään, että jäsenvaltiot voivat ottaa käyttöön siipikarjan ennalta ehkäisevät rokotukset pitkän aikavälin toimenpiteenä, kun ne riskinarvioinnin perusteella katsovat, että niiden alueen tietyt osat, tietyntyyppinen siipikarjankasvatus tai tietyt siipikarjaluokat ovat lintuinfluenssariskille alttiina.

(3) Direktiivin 52 artiklan 1 kohdan c alakohdassa edellytetään lisäksi, että jäsenvaltiot varmistavat, että siipikarjan tai muiden vankeudessa pidettyjen lintujen rokottamisessa lintuinfluenssaa vastaan käytetään Euroopan parlamentin ja neuvoston direktiivin 2001/82/EY (2) tai Euroopan parlamentin ja neuvoston asetuksen (EY) N:o 726/2004 (3) mukaisesti luvan saaneita rokotteita.

(4) Keski- ja Länsi-Portugalissa eräillä siipikarjatiloilla, erityisesti tiloilla, jotka pitävät riistan istutukseen tarkoitettua siipikarjaa, vuosina 2007 ja 2008 ilmenneiden matalapatogeenisen lintuinfluenssan taudinpurkausten jälkeen toteutettiin komission päätöksen 2008/285/EY (4) nojalla hätärokotussuunnitelma, ja kyseinen tauti hävitettiin.

(5) Riskinarvioinnin perusteella tultiin kuitenkin siihen tulokseen, että yhdellä Lisboa e Vale do Tejon alueella, Ribatejo Nortessa, Vila Nova da Barquinhan kunnassa sijaitsevalla tilalla pidettävät arvokkaat jalostussinisorsat ovat edelleen alttiina mahdolliselle lintuinfluenssatartunnan riskille siksi, että ne voivat joutua epäsuorasti kosketuksiin luonnonvaraisten lintujen kanssa.

(6) Sen vuoksi Portugali toimitti komissiolle hyväksyttäväksi lintuinfluenssan vastaisen ennalta ehkäisevän rokotussuunnitelman, joka toteutettaisiin pitkän aikavälin toimenpiteenä 31 päivään heinäkuuta 2009 saakka. Suunnitelma hyväksyttiin komission päätöksellä 2008/838/EY (5). Komission päätöksellä 2010/189/EU (6) ja komission täytäntöönpanopäätöksellä 2012/110/EU (7) hyväksyttiin Portugalin myöhemmin toimittamat matalapatogeenisen lintuinfluenssan vastaiset ennalta ehkäisevät rokotussuunnitelmat.

(7) Portugali toteutti täytäntöönpanopäätöksellä 2012/110/EU hyväksyttyä matalapatogeenisen lintuinfluenssan vastaista ennalta ehkäisevää rokotussuunnitelmaa 31 päivään heinäkuuta 2013. Portugali on toimittanut kyseisen päätöksen 8 artiklan mukaisesti kertomuksen suunnitelman täytäntöönpanosta elintarvikeketjua ja eläinten terveyttä käsittelevälle pysyvälle komitealle. Kertomuksessa osoitettiin, että viruksen leviäminen onnistuttiin ehkäisemään rokotetuissa sinisorsaparvissa ja ympäröivällä alueella sijaitsevilla siipikarjatiloilla.

(8) Portugali toimitti 26 päivänä elokuuta 2013 komissiolle hyväksyttäväksi uuden matalapatogeenisen lintuinfluenssan vastaisen ennalta ehkäisevän rokotussuunnitelman. Suunnitelmaa, jäljempänä ’ennalta ehkäisevä rokotussuunnitelma’, on määrä toteuttaa 31 päivään joulukuuta 2014.

(9) Euroopan elintarviketurvallisuusviranomaisen vuosina 2005, (8) 2007 (9) ja 2008 (10) antamissa tieteellisissä lausunnoissa vahvistettiin, että ennalta ehkäisevä rokottaminen on arvokas väline, jolla täydennetään lintuinfluenssan torjuntatoimenpiteitä.

(10) Jotta voitaisiin havaita viruksen mahdollinen piilevä leviäminen rokotetuissa linnuissa, olisi lisäksi ennalta ehkäisevän rokotussuunnitelman mukaisesti toteutettava seurantaa ja laboratoriotestausta rokotettuja sinisorsia ja rokottamattomia sentinellilintuja pitävällä tilalla ja yksilöitävä kyseiset linnut.

(11) Lisäksi on aiheellista ottaa käyttöön tietyt rokotettujen sinisorsien, niiden siitosmunien ja tällaisista sorsista saatujen sinisorsien siirtämistä koskevat rajoitukset ennalta ehkäisevän rokotussuunnitelman mukaisesti. Ennalta ehkäisevän rokottamisen kohteena olevalla tilalla pidettävien sinisorsien pienen määrän sekä jäljitettävyyteen ja logistiikkaan liittyvien syiden vuoksi olisi aiheellista, ettei rokotettuja sinisorsia siirretä kyseiseltä tilalta vaan että ne lopetetaan lisääntymisajan päätyttyä neuvoston asetuksen (EU) N:o 1099/2009 (11) 18 artiklan vaatimusten mukaisesti ja hävitetään turvallisesti komission asetuksen (EU) N:o 142/2011 (12) vaatimusten mukaisesti.

(12) Portugali on toteuttanut komission päätöksen 2006/605/EY (13) nojalla lisätoimenpiteitä, jotka liittyvät luonnonvaraisen riistan istutukseen tarkoitettuun siipikarjan kauppaan.

(13) Jotta voidaan vähentää kyseiseen tilaan kohdistuvaa taloudellista vaikutusta, olisi säädettävä joitakin poikkeuksia rokotetuista sinisorsista saatujen sinisorsien siirtorajoituksiin, kunhan tällaiset siirrot eivät lisää lintuinfluenssan leviämisvaaraa edellyttäen kuitenkin, että virallista seurantaa toteutetaan ja että unionin sisäisessä kaupassa sovellettavia erityisiä eläinten terveysvaatimuksia noudatetaan.

(14) Kun otetaan huomioon matalapatogeeniseen lintuinfluenssaan liittyvä epidemiologinen tilanne Portugalissa, kyseisen tyyppiseen tilaan liittyvä riski ja ennalta ehkäisevän rokotussuunnitelman rajallinen soveltamisala, suunnitelma olisi hyväksyttävä ja sitä olisi toteutettava 31 päivään joulukuuta 2014.

(15) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Kohde ja soveltamisala

1. Tässä päätöksessä vahvistetaan tietyt toimenpiteet sovellettavaksi Portugalissa yhdellä Lisboa e Vale do Tejon alueella, Ribatejo Nortessa, Vila Nova da Barquinhan kunnassa sijaitsevalla tilalla, jossa tehdään riistanistutukseen tarkoitettujen sinisorsien (Anas platyrhynchos), jäljempänä ’sinisorsat’, ennalta ehkäiseviä rokotuksia ja joka on alttiina lintuinfluenssan leviämiselle.

Näitä toimenpiteitä ovat seuraavat:

a) tietyt rajoitukset, jotka koskevat rokotettujen sinisorsien, niiden siitosmunien ja niistä saatujen sinisorsien siirtoja Portugalin sisällä ja lähettämistä Portugalista;

b) rokotettujen sinisorsien hävittäminen.

2. Tällä päätöksellä ei rajoiteta Portugalin toteutettavaksi tulevien, direktiivin 2005/94/EY ja päätöksen 2006/605/EY mukaisten suojatoimenpiteiden soveltamista.

2 artikla

Ennalta ehkäisevän rokotussuunnitelman hyväksyminen

1. Hyväksytään Portugalin komissiolle 26 päivänä elokuuta 2013 toimittama Portugalissa toteutettava matalapatogeenista lintuinfluenssaa koskeva ennalta ehkäisevä rokotussuunnitelma, jäljempänä ’ennalta ehkäisevä rokotussuunnitelma’, 31 päivään joulukuuta 2014 saakka.

2. Komissio julkistaa ennalta ehkäisevän rokotussuunnitelman verkkosivustollaan.

3 artikla

Ennalta ehkäisevän rokotussuunnitelman toteuttamisen edellytykset

1. Portugalin on varmistettava, että ennalta ehkäisevä rokotussuunnitelma toteutetaan käyttämällä monovalenttia inaktivoitua rokotetta, joka sisältää lintuinfluenssan alatyyppiä H5 ja joka on hyväksytty direktiivin 2001/82/EY tai asetuksen (EY) N:o 726/2004 mukaisesti.

2. Portugalin on varmistettava, että ennalta ehkäisevä rokotussuunnitelma toteutetaan ilmoitetussa muodossa.

4 artikla

Rokotettujen sinisorsien merkitseminen ja niiden siirtoja ja lähettämistä sekä hävittämistä koskevat rajoitukset

Portugalin on varmistettava, että 1 artiklan 1 kohdassa tarkoitetulla tilalla toimitaan rokotettujen sinisorsien osalta seuraavasti:

a) linnut merkitään yksittäin;

b) lintuja ei siirretä muille siipikarjatiloille Portugalissa;

c) lintuja ei lähetetä Portugalista.

Nämä sinisorsat on lisääntymisajan päätyttyä lopetettava tämän päätöksen 1 artiklan 1 kohdassa tarkoitetulla tilalla asetuksen (EY) N:o 1099/2009 18 artiklan vaatimusten mukaisesti, ja niiden ruhot on hävitettävä turvallisesti asetuksen (EU) N:o 142/2011 vaatimusten mukaisesti.

5 artikla

1 artiklan 1 kohdassa tarkoitetulla tilalla pidettävistä sinisorsista saatujen siitosmunien siirtämistä ja lähettämistä koskevat rajoitukset

Portugalin on varmistettava, että 1 artiklan 1 kohdassa tarkoitetulla tilalla toimitaan sinisorsista saatujen siitosmunien osalta seuraavasti:

a) munat siirretään ainoastaan Portugalissa sijaitsevaan hautomoon;

b) munia ei lähetetä Portugalista.

6 artikla

Rokotetuista sinisorsista saatujen sinisorsien siirtämistä ja lähettämistä koskevat rajoitukset

1. Portugalin on varmistettava, että rokotetuista sinisorsista saatuja sinisorsia saa siirtää kuoriutumisen jälkeen ainoastaan sellaiselle tilalle, joka sijaitsee 1 artiklan 1 kohdassa tarkoitetun tilan ympärillä sijaitsevalla alueella.

Portugalin on vahvistettava ja yksilöitävä kyseinen alue ennalta ehkäisevässä rokotussuunnitelmassa esitetyn mukaisesti.

2. Poiketen siitä, mitä 1 kohdassa säädetään, ja edellyttäen, että rokotetuista sinisorsista saadut sinisorsat ovat yli neljän kuukauden ikäisiä, ne saa

a) päästää luontoon Portugalissa tai

b) lähettää Portugalista sillä edellytyksellä, että i) ennalta ehkäisevässä rokotussuunnitelmassa esitetyistä seurantatoimenpiteistä ja laboratoriotesteistä saadaan myönteiset tulokset; ii) luontoon istutettavan siipikarjan lähettämistä koskevat päätöksen 2006/605/EY edellytykset täyttyvät.

7 artikla

Rokotetuista sinisorsista saatujen sinisorsien terveystodistus unionin sisäistä kauppaa varten

Portugalin on varmistettava, että 6 artiklan 2 kohdan b alakohdan mukaisesti lähetettyjen sinisorsien mukana seuraaviin riistanistutukseen tarkoitetun siipikarjan unionin sisäisessä kaupassa käytettäviin terveystodistuksiin sisältyy seuraava virke:

”Tämä lähetys täyttää komission täytäntöönpanopäätöksen 2013/651/EU (14) mukaiset eläinten terveyttä koskevat vaatimukset.

8 artikla

Kertomukset

Portugalin on kuukauden kuluessa tämän päätöksen tiedoksiantopäivästä toimitettava komissiolle kertomus ennalta ehkäisevän rokotussuunnitelman toteuttamisesta ja annettava tämän jälkeen puolivuosittain kertomus elintarvikeketjua ja eläinten terveyttä käsittelevälle pysyvälle komitealle.

9 artikla

Soveltaminen

Tätä päätöstä sovelletaan 31 päivään joulukuuta 2014.

10 artikla

Osoitus

Tämä päätös on osoitettu Portugalin tasavallalle.

Tehty Brysselissä 8 päivänä marraskuuta 2013. Komission puolesta Tonio BORG Komission jäsen

(1) EUVL L 10, 14.1.2006, s. 16.

(2) Euroopan parlamentin ja neuvoston direktiivi 2001/82/EY, annettu 6 päivänä marraskuuta 2001, eläinlääkkeitä koskevista yhteisön säännöistä (EYVL L 311, 28.11.2001, s. 1).

(3) Euroopan parlamentin ja neuvoston asetus (EY) N:o 726/2004, annettu 31 päivänä maaliskuuta 2004, ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta (EUVL L 136, 30.4.2004, s. 1).

(4) Komission päätös 2008/285/EY, tehty 19 päivänä maaliskuuta 2008, sinisorsissa esiintyvän matalapatogeenisen lintuinfluenssan hätärokotuksista Portugalissa ja tietyistä tällaisen siipikarjan ja siitä saatavien tuotteiden siirtoja rajoittavista toimenpiteistä (EUVL L 92, 3.4.2008, s. 37).

(5) Komission päätös 2008/838/EY, tehty 3 päivänä marraskuuta 2008, sinisorsissa esiintyvää matalapatogeenistä lintuinfluenssaa ennalta ehkäisevistä rokotuksista Portugalissa ja tietyistä tällaisen siipikarjan ja siitä saatavien tuotteiden siirtoja rajoittavista toimenpiteistä (EUVL L 299, 8.11.2008, s. 40).

(6) Komission päätös 2010/189/EU, annettu 29 päivänä maaliskuuta 2010, sinisorsissa esiintyvää matalapatogeenistä lintuinfluenssaa ennalta ehkäisevistä rokotuksista Portugalissa ja tietyistä tällaisen siipikarjan ja siitä saatavien tuotteiden siirtoja rajoittavista toimenpiteistä (EUVL L 83, 30.3.2010, s. 62).

(7) Komission täytäntöönpanopäätös 2012/110/EU, annettu 10 päivänä helmikuuta 2012, sinisorsissa esiintyvää matalapatogeenistä lintuinfluenssaa ennalta ehkäisevistä rokotuksista Portugalissa ja tietyistä tällaisen siipikarjan ja siitä saatavien tuotteiden siirtoja rajoittavista toimenpiteistä (EUVL L 50, 23.2.2012, s. 46).

(8) Scientific Opinion on Animal health and welfare aspects of Avian Influenza (The EFSA Journal (2005) 266, 1–21).

(9) Scientific Opinion on Vaccination against avian influenza of H5 and H7 subtypes in domestic poultry and captive birds (The EFSA Journal (2007) 489).

(10) Scientific Opinion on Animal health and welfare aspects of avian influenza and the risks of its introduction into the EU poultry holdings (The EFSA Journal (2008) 715, 1–161).

(11) Neuvoston asetus (EY) N:o 1099/2009, annettu 24 päivänä syyskuuta 2009, eläinten suojelusta lopetuksen yhteydessä (EUVL L 303, 18.11.2009, s. 1).

(12) Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).

(13) Komission päätös 2006/605/EY, tehty 6 päivänä syyskuuta 2006, tietyistä suojatoimenpiteistä luonnonvaraisen riistan istutukseen tarkoitetussa yhteisön sisäisessä siipikarjan kaupassa (EUVL L 246, 8.9.2006, s. 12).

(14) EUVL L 302, 13.11.2013, s. 53.”